ຂປລ
ເພື່ອເປັນການສືບຕໍ່ເສີມຂະຫຍາຍການຮ່ວມມືດ້ານວຽກງານເຕັກໂນໂລຊີ ແລະ ການສື່ສານ ລະຫວ່າງສອງປະເທດ ລາວ-ຫວຽດນາມ ໃຫ້ນັບມື້ກວ້າງຂວາງຍິ່ງໆຂຶ້ນນັ້ນ ທ່ານ ບໍ່ວຽງຄໍາ ວົງດາລາ ລັດຖະມົນຕີ ກະຊວງເຕັກໂນ ໂລຊີ ແລະ ການສື່ສານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ (ສປປ ລາວ) ໄດ້ມີການພົບປະກັບ ທ່ານ ເຈົາ ວັນ ມິງ ປະທານສະພາບັນດິດ ວິທະຍາສາດ ແລະ ເຕັກໂນໂລຊີ ແຫ່ງ ສາທາລະນະລັດ ສັງຄົມນິຍົມ ຫວຽດ ນາມ (ສສ ຫວຽດນາມ).
ເພື່ອເປັນການສືບຕໍ່ເສີມຂະຫຍາຍການຮ່ວມມືດ້ານວຽກງານເຕັກໂນໂລຊີ ແລະ ການສື່ສານ ລະຫວ່າງສອງປະເທດ ລາວ-ຫວຽດນາມ ໃຫ້ນັບມື້ກວ້າງຂວາງຍິ່ງໆຂຶ້ນນັ້ນ ທ່ານ ບໍ່ວຽງຄໍາ ວົງດາລາ ລັດຖະມົນຕີ ກະຊວງເຕັກໂນ ໂລຊີ ແລະ ການສື່ສານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ (ສປປ ລາວ) ໄດ້ມີການພົບປະກັບ ທ່ານ ເຈົາ ວັນ ມິງ ປະທານສະພາບັນດິດ ວິທະຍາສາດ ແລະ ເຕັກໂນໂລຊີ ແຫ່ງ ສາທາລະນະລັດ ສັງຄົມນິຍົມ ຫວຽດ ນາມ (ສສ ຫວຽດນາມ) ພ້ອມດ້ວຍຄະນະ ໄດ້ເດີນທາງຢ້ຽມຢາມ ແລະ ເຮັດວຽກຢູ່ ສປປ ລາວ ເພື່ອສະເຫລີມສະຫລອງ ປີສາມັກຄີມິດຕະພາບ ລາວ-ຫວຽດນາມ, ຫວຽດນາມ-ລາວ 2022 ກໍຄື ວັນສ້າງຕັ້ງ ສາຍພົວພັນ ທາງການທູດ ຄົບຮອບ 60 ປີ ແລະ ວັນເຊັນສົນທິສັນຍາ ມິດຕະພາບ ແລະ ການຮ່ວມມື ຄົບຮອບ 45 ປີ.
ການພົບປະສອງຝ່າຍ ໄດ້ດຳເນີນໄປດ້ວຍບັນຍາກາດແຫ່ງຄວາມສາມັກຄີມິດຕະພາບ, ຄວາມເຂົ້າອົກເຂົ້າໃຈ, ຄວາມຈິງໃຈ ແລະ ຄວາມຮັບຜິດຊອບສູງ ທັງສະແດງ ໃຫ້ເຫັນເຖິງຄວາມມຸ່ງໝັ້ນ ຂອງທັງສອງຝ່າຍ ທີ່ຈະເສີມ ຂະຫຍາຍ ສາຍພົວພັນຮ່ວມມື ແບບພິເສດ ແລະ ຮອບດ້ານ ທີ່ເປັນມູນເຊື້ອ ເພື່ອຜົນປະໂຫຍດ ຂອງປະຊາຊົນສອງຊາດ ລາວ-ຫວຽດນາມ ເວົ້າລວມ ກໍຄືການຮ່ວມມື ຊຸກຍູ້ຊ່ວຍເຫຼືອ ແລະ ສະໜັບສະໜູນ ຊຶ່ງກັນ ແລະ ກັນ ເພື່ອພັດ ທະນາເຕັກໂນໂລຊີ ແລະ ນະວັດຕະກໍາ ຂອງສອງປະເທດ ໃຫ້ກ້າວໜ້າຢ່າງບໍ່ຢຸດຢັ້ງ. ໃນນີ້ທັງສອງຝ່າຍ ໄດ້ຕົກລົງເປັນເອກະພາບ ໃນການຮ່ວມມື ຫລາຍກິດຈະກໍາ ຄື: ສອງຝ່າຍເຫັນດີ ຕົກລົງແລກປ່ຽນ ຄະນະຜູ້ແທນຂັ້ນສູງ ແລະ ຂັ້ນ ກົມ ຢ່າງໜ້ອຍປີລະຄັ້ງ ໂດຍຜັດປ່ຽນກັນເປັນເຈົ້າພາບ; ສະພາບັນດິດວິທະຍາສາດ ແລະ ເຕັກໂນໂລຊີ ສສ ຫວຽດນາມ ຍິນດີໃຫ້ການຊ່ວຍເຫລືອ ກະຊວງເຕັກໂນໂລຊີ ແລະ ການສື່ສານ ໃນການພັດທະນາ ຊັບພະຍາກອນມະນຸດ ພາຍ ໃຕ້ບັນດາຮູບແບບ ການຝຶກອົບຮົມ (ໄລຍະສັ້ນ ແລະ ໄລຍະຍາວ), ຈັດກອງປະຊຸມ, ການສໍາມະນາ ແລະ ກອງປະຊຸມວິຊາການ; ຮ່ວມມືສ້າງ ແລະ ຈັດຕັ້ງປະຕິບັດ ບັນດາໂຄງການ ຄົ້ນຄວ້າກ່ຽວກັບ ເຕັກໂນໂລຊີ ອັດສະລິຍະ ເຊັ່ນ: ເຕັກ ໂນໂລຊີ ກຸ່ມຂໍ້ມູນຜູກພັນ (Blockchain), ກຸ່ມຂໍ້ມູນຂະໜາດໃຫຍ່ (Big Data), ການປະມວນຜົນ ຜ່ານລະບົບຄຣາວ (Cloud Computing), ປັນຍາປະດິດ (AI) ແລະ ອິນເຕີເນັດສັບພະສິ່ງ (IoT); ແລກປ່ຽນຂໍ້ມູນ, ສິ່ງພິມ ແລະ ບັນດາເອກະສານ ຜົນການຄົ້ນຄວ້າເຕັກໂນໂລຊີ ແລະ ນະວັດຕະກໍາ; ແລກປ່ຽນຊ່ຽວຊານ ແລະ ນັກຄົ້ນຄວ້າ; ຮ່ວມກັນສ້າງ ບົດສະເໜີໂຄງການ ສະເໜີເຖິງລັດຖະບານ ສອງປະເທດ ກ່ຽວກັບການຮ່ວມມື ກໍ່ສ້າງສູນລະດັບຊາດ ເພື່ອ ເກັບກຳ/ບໍລິຫານຂໍ້ມູນ ແລະ ປະມວນຜົນ ຜ່ານລະບົບຄຣາວ (Cloud computing), ສູນເກັບຮັກສາຂໍ້ມູນ ແລະ ແຈ້ງເຕືອນ ແຜ່ນດິນໄຫວ ຂອງ ສປປ ລາວ; ຮ່ວມກັນສ້າງ ບົດສະເໜີໂຄງການ ສະເໜີເຖິງລັດຖະບານ ສອງປະເທດ ກ່ຽວກັບ ການຮ່ວມມືກໍ່ສ້າງ ສູນຮຽນຮູ້ລະດັບຊາດ ດ້ານເຕັກໂນໂລຊີ ແລະ ນະວັດຕະກໍາ, ສູນບົ່ມເພາະເຕັກໂນໂລຊີ ແລະ ນະວັດຕະກໍາ; ຮ່ວມມືສ້າງ ສູນຝຶກອົບຮົມ ແລະ ຖ່າຍທອດເຕັກໂນໂລຊີ ລາວ-ຫວຽດນາມ (Laos-Vietnam Training and Technology Transfer Center); ຮ່ວມມືຈັດເວທີ ສົ່ງເສີມການຖ່າຍທອດ ເຕັກໂນໂລຊີ ລາວ-ຫວຽດນາມ (Laos-Vietnam Tech Connect Forum) ທຸກໆປີ ແລະ ບັນດາຂົງເຂດ ຮ່ວມມືອື່ນໆ ທີ່ສອງ ຝ່າຍມີຄວາມສົນໃຈ./.
KPL